### NN 130/2025 (17.10.2025.), Presuda Visokog upravnog suda Republike Hrvatske poslovni broj: Usoz-34/2025-5 od 29. rujna 2025.

VISOKI UPRAVNI SUD REPUBLIKE HRVATSKE

1902

PRESUDA

Visoki upravni sud Republike Hrvatske u vijeću sastavljenom od sudaca toga suda Blanše Turić, predsjednice vijeća, dr. sc. Sanje Otočan, Senke Orlić-Zaninović, Snježane Horvat-Paliska i Kristine Senjak Krunić, članica vijeća, uz sudjelovanje više sudske savjetnice – specijalistice Ivane Mamić Vuković, zapisničarke, u postupku ocjene zakonitosti općeg akta koji je pokrenuo VK, OIB: [osobni identifikacijski broj], [adresa], [adresa] kojeg zastupa opunomoćenik, odvjetnik Krunoslav Vuljak iz Odvjetničkog društva Vuljak & Vuljak d.o.o. iz Koprivnice, Zrinski trg 11, na sjednici vijeća održanoj 29. rujna 2025.

presudio je

I. Ukida se Odluka, klasa: 940-01/16-01/21, urbroj: 2198/13-3-16-1 od 18. studenoga 2016. i Odluka o izmjenama i dopunama Odluke o nerazvrstanim cestama u k.o. Ugljan, klasa: 940-01/16-01/21, urbroj: 2198/13-3-17-1 od 10. ožujka 2017.

II. Nalaže se Općini Preko, OIB: 13348425443, da podnositelju VK, OIB: [osobni identifikacijski broj], nadoknadi troškove ovog spora u iznosu od 1.562,50 eura (tisuću petstošezdesetdva eura i pedeset centi) u roku od 15 dana od dostave ove presude.

Obrazloženje

1. Predlagatelj podnosi zahtjev, a podredno obavijest građana za pokretanje postupka ocjene zakonitosti općih akata, Odluke od 18. studenoga 2016. i Odluke o izmjenama i dopunama Odluke o nerazvrstanim cestama u k.o. Ugljan od 10. ožujka 2017. Navodi da je osporene akte donio općinski načelnik, iako za to nije imao zakonske niti statutarne ovlasti. Ističe da su osporeni akti doneseni pozivom na odredbe članka 2. i 3. Zakona o komunalnom gospodarstvu (»Narodne novine«, 36/95., 70/97., 128/99., 57/00., 129/00., 59/01., 82/04., 110/04., 178/04., 38/09., 79/09., 153/09., 49/11., 84/11., 90/11., 144/12., 94/13., 153/13., 147/14. i 36/15. – dalje: ZKG/95), članka 131. Zakona o cestama (»Narodne novine«, 84/2011., 84/11., 18/13., 22/13., 54/13., 148/13. i 92/14. – dalje: ZOC) i članka 46. stavka 3. Statuta Općine Preko (»Službeni glasnik Općine Preko«, broj 1/13. i 3/13. – dalje: Statut) koje odredbe nisu valjana pravna osnova za donošenje osporenih općih akata. Podnositelj nadalje ističe da se osporenom Odlukom od 18. studenoga 2016. dio nekretnine označen kao kč. br. [katastarska čestica], k.o. [katastarska općina], u vlasništvu podnositelja, u površini od 35 m², proglašava nerazvrstanom cestom, javnim dobrom u općoj uporabi na koji način je ukupna površina nekretnine podnositelja smanjena s 266 m² na 231 m². Nadalje ističe da predmetna nekretnina nije bila izgrađeni objekt niti se koristila kao nerazvrstana cesta u vrijeme stupanja na snagu Zakona o cestama 2011. godine, što je vidljivo sa servis Google Street Wiew iz 2012. godine. Predlaže da se ukinu osporeni opći akti i da mu se nadoknade troškovi za sastav zahtjeva za pokretanje postupka ocjene zakonitosti općeg akta u ukupnom iznosu do 1.562,50 eura.

2. Donositelj općeg akta dostavio je rješenje Općinskog suda u Zadru, Zemljišno knjižnog odjela, poslovni broj: Z-20314/2025 kojim se na kč. br. [katastarska čestica] – nerazvrstana cesta, dopušta upis zabilježbe pokretanja postupka pred Visokim upravnim sudom podnositelja VK zaprimljenog pod poslovnim brojem Usoz-34/2025.

3. Prijedlog je osnovan.

4. Osporenu Odluku od 18. studenoga 2016. donio je općinski načelnik Općine Preko, na temelju odredbe članka 2. i 3. ZKG/95., članka 131. ZOC-a i članka 46. stavka 3. Statuta. Točkom 1. Odluke poimenice se navode katastarske čestice, sve u k.o. [katastarska općina], koje su u naravi nerazvrstane ceste pa tako i sporna kč. br. [katastarska čestica] – [adresa]. Točkom 2. Odluke je propisano da su sve ceste iz točke 1. Odluke nerazvrstane ceste, javno dobro u općoj uporabi, neotuđivo vlasništvo Općine Preko. Na temelju navedenih zakonskih i statutarnih odredbi, općinski načelnik Općine Preko 10. ožujka 2017. donio je i Odluku o izmjenama i dopunama Odluke o nerazvrstanim cestama u k.o. Ugljan. Navedenom Odlukom, točkom 1. mijenjaju se dijelovi točke 1. Odluke od 18. studenoga 2016. (nazivi ulica i dodaju dijelovi katastarskih čestica), dok ostale odredbe predmetne Odluke ostaju nepromijenjene.

5. Uvidom u službene stranice Općine Preko proizlazi da osporeni opći akti nisu objavljeni u »Službenom glasniku Općine Preko«, iako je odredbom članka 73. stavka 2. Zakona o lokalnoj i područnoj (regionalnoj) samoupravi (»Narodne novine«, 33/01., 60/01., 129/05., 109/07., 125/08., 36/09., 150/11., 144/12., 19/13., 137/15., 123/17., 98/19. i 144/20.) propisano da prije nego što stupe na snagu opći akti obvezno se objavljuju u službenom glasniku jedinice.

6. Prema već izraženom stajalištu ovoga Suda, predstavničko tijelo jedinice lokalne samouprave ovlašteno je, ako za to postoje zakonski uvjeti, proglasiti javno dobro u općoj uporabi – nerazvrstanu cestu pa donošenje takve odluke nije u ovlasti načelnika odnosno gradonačelnika jedinice lokalne samouprave. Slijedom toga, općinski načelnik Općine Preko nije bio ovlašten za donošenje osporenih Odluka.

7. Kako što je naprijed navedeno osporene Odluke donesene su na temelju odredbe članka 2. i 3. ZKG/95., članka 131. ZOC-a i članka 46. stavka 3. Statuta, koje odredbe nisu valjana pravna osnova za donošenje osporenih Odluka. Naime, odredba članka 131. ZOC-a regulira upis nerazvrstanih cesta u zemljišne knjige, i kao što je Ustavni sud Republike Hrvatske izrazio u svojoj odluci, broj: U-I-6326/11 i dr. od 7. veljače 2017. predstavlja odredbu pravno tehničke naravi, a ne temelj za proglašenje javnog dobra u općoj uporabi. Nadalje, ni odredbe članka 2. i 3. ZKG/95 koje se odnose na komunalne djelatnosti koje se obavljaju kao javna služba, kao ni odredba članka 46. Statuta, nisu valjana pravna osnova za donošenje osporenih općih akata.

8. Slijedom navedenog, ovaj Sud ocjenjuje da su osporene Odluke nezakonite, zbog čega je na temelju članka 162. stavka 3. u vezi s člankom 169. stavkom 1. Zakona o upravnim sporovima (»Narodne novine« 36/24.) trebalo odlučiti kao u izreci presude.

9. S obzirom na to da je podnositelj uspio u ovom sporu, pripada mu pravo na naknadu troškova spora za sastav zahtjeva za ocjenu zakonitosti općeg akta sukladno Tbr. 27. točke 3., Tbr. 52. stavka 3., Tbr. 54. i Tbr. 46. Tarife o nagradama i naknadi troškova za rad odvjetnika (»Narodne novine«, 138/23.).

Poslovni broj: Usoz-34/2025-5
 Zagreb, 29. rujna 2025.

Predsjednica vijeća
 Blanša Turić, v. r.